KOMISSION TIEDONANTO EUROOPAN PARLAMENTILLE, NEUVOSTOLLE, EUROOPAN TALOUS- JA SOSIAALIKOMITEALLE SEKÄ ALUEIDEN KOMITEALLE - Ensimmäinen kertomus yhteisön säännöstön päivittämistä ja yksinkertaistamista koskevien toimintapuitteiden täytäntöönpanosta {SEK(2003) 1085}

SISÄLLYSLUETTELO

Tiivistelmä

1. Säännöstön yksinkertaistaminen

1.1.Vaihe I

1.1.1.Priorisointi-indikaattorit

1.1.2.Politiikanalojen tarkastelua koskeva edistys

1.1.3.Yksittäiset ehdokkaat yksinkertaistamista varten

1.1.4.Edistymisen arviointi

1.2.Vaihe II

1.2.1.Indikaattorit

1.2.2.Politiikanalojen tarkastelu

1.2.3.Yksittäisiä yksinkertaistamisehdokkaita koskeva työ

2. Säännöstön päivittäminen ja vähentäminen

2.1.Konsolidointi

2.2.Kodifiointi

2.2.1.Vaihe I

2.2.2.Vaihe II

2.3.Kumoaminen ja vanhentuneeksi julistaminen

2.3.1.Vaihe I

2.3.2.Vaihe II

3. Säännöstön organisointi ja esitystapa

3.1.Suunnitellut työt

3.2.Saavutettu edistys

4. Avoin ja tehokas täytäntöönpano

4.1.Tulostaulu

4.2.Toimielinten välinen yhteistyö

5. Päätelmät

Liite 1 Tulostaulu

Komission yksiköiden valmisteluasiakirjassa (SEK(2003) 1085), joka on tämän tiedonannon liitteenä, annetaan tarkempia tietoja komission toimista yksinkertaistamisen alalla.

Tiivistelmä

Tämä tiedonanto on ensimmäinen välikertomus helmikuussa 2003 käynnistettyjen toimintapuitteiden "Yhteisön säännöstön päivittäminen ja yksinkertaistaminen" täytäntöönpanosta. Aloitteella pannaan täytäntöön yksi toimista, joka sisältyy komission kesäkuussa 2002 käynnistämään parempaa sääntelyä koskevaan aloitteeseen, ja sillä pyritään takaamaan yhteisön johdetun oikeuden selvyys, ymmärrettävyys, ajantasaisuus ja helppokäyttöisyys. Sillä vastataan myös tavoitteeseen parantaa yritysten toimintaympäristön sääntelyä, millä pyritään parantamaan niiden kilpailukykyä Lissabonin strategiassa asetetun päämäärän mukaisesti.

Yleisesti ottaen keskeiset toimet - lainsäädännön määrän vähentäminen, lainsäädännön yksinkertaistaminen sekä sen saatavuuden ja ymmärrettävyyden helpottaminen - ovat jo käynnissä, ja perustana ovat helmikuussa 2003 käynnistetyt toimintapuitteet ja aiemmat aloitteet.

* Kehittymässä on lainsäädännön yksinkertaistamiseen liittyvä horisontaalinen toimintamalli. Komission yksiköt ovat tarkastelemassa lähes 20:tä politiikan alaa löytääkseen yksinkertaistamista varten ehdokkaita, joista voitaisiin tehdä yksinkertaistamisehdotuksia parlamentille ja neuvostolle. Tarkastelussa on jo löytynyt noin 170 direktiiviä ja asetusta, jotka ovat tai voisivat olla ehdolla yksinkertaistamista varten, ja komission yksiköt käyvät niitä parhaillaan läpi. Vaiheen I (helmi-syyskuu 2003) suunnitelluista 23 yksinkertaistamisehdotuksesta 14 on hyväksytty ja 4 muuta on tarkoitus hyväksyä vuoden 2003 loppuun mennessä. Vaiheessa I on hyväksytty 4 lisäehdotusta, jotka eivät sisältyneet helmikuussa annettuun sitoumukseen.

* Mittava konsolidointiohjelma käynnistettiin vuonna 1996 ja saatettiin suunnitelmien mukaisesti päätökseen kesäkuussa 2003.

* Tätäkin vaativampi kodifiointiohjelma käynnistettiin marraskuussa 2001. Ohjelma on nyt hyvässä vauhdissa, ja se pitäisi - merkittävistä vaikeuksista huolimatta - saada päätökseen vuoden 2005 loppuun mennessä suunnitelmien mukaan. Vaiheen I aikana komissio hyväksyi 7 kodifioitua komission säädöstä ja esitti 15 kodifiointiehdotusta Euroopan parlamentin ja neuvoston hyväksyttäviksi. Vaiheessa II (lokakuu 2003-maaliskuu 2004) se aikoo hyväksyä tai tehdä noin 150 kodifiointiehdotusta.

* Tehostetut pyrkimykset vanhentuneen lainsäädännön poistamiseksi virallisen kumoamisen tai vanhentuneeksi julistamista koskevan lisävälineen kautta ovat alkaneet tuottaa konkreettista tulosta, vaikka viiveitä onkin esiintynyt. Vaiheen I toimien tuloksena piakkoin on poistettu 30 vanhentunutta säädöstä ja tarkasteltavina on noin 600 säädöstä, joiden poistaminen voidaan osittain toteuttaa vaiheen II aikana.

* Yhteisön säännöstön organisoinnin ja esitystavan kehittäminen luotettavammaksi ja helppokäyttöisemmäksi on edistynyt. Toimenpiteitä, joilla yhteisön lainsäädännön saanti ja käyttö helpottuu, otetaan käyttöön vuoden 2003 loppuun mennessä. Myöhemmissä toimissa käsitellään voimassa olevan ja yleisesti sovellettavan johdetun oikeuden kohdennetumpaa esittämistä.

Komissio raportoi myös edellä mainittujen toimien ja etenkin yksinkertaistamisen ja kodifioinnin toteuttamiseen liittyvistä merkittävistä esteistä. Komissio on kuitenkin tyytyväinen, että helmikuussa 2003 käynnistetty prosessi on käynnissä ja hyödyttää kansalaisia ja muita yhteisön lainsäädännön käyttäjiä tulevaisuudessa. Lisäksi se on tyytyväinen, että helmikuussa sovitut toimintapuitteet on vahvistettu ensimmäiseksi kattavaksi ja johdonmukaiseksi aloitteeksi, jolla yhteisön lainsäädäntöä pidetään kunnossa. Erityisen kannustavaa on se, että pyrkimykset eivät ole keskittyneet joillekin harvoille keskeisille aloille vaan kattavat monenlaisia toiminta-aloja.

"Yhteisön säännöstön päivittäminen ja yksinkertaistaminen" ensimmäinen kertomus toimintapuitteiden täytäntöönpanosta

Kesäkuussa 2002 käynnistettyyn sääntelyn parantamista koskevaan aloitteeseen liittyen komissio ehdotti helmikuussa 2003 toimintaa yhteisön säännöstön päivittämiseksi ja yksinkertaistamiseksi. [1] Tarkoituksena on turvata yhteisön johdetun oikeuden selvyys, ymmärrettävyys, ajantasaisuus ja helppokäyttöisyys, mistä on etua muun muassa kansalaisille, taloudellisille toimijoille ja julkishallinnolle.

[1] KOM(2003) 71, 11.2.2003.

Komission tiedonannossa asetetaan toimintapuitteet yhteisön lainsäädännön päivittämiseksi ja yksinkertaistamiseksi kuuden toimintalinjan kautta (yksinkertaistaminen, konsolidointi, kodifiointi, kumoaminen, vanhentuneeksi julistaminen sekä säännöstön organisointi ja esitystapa). Useimmat keskeisistä toimista suunniteltiin toteutettavaksi kolmessa vaiheessa:

* Vaihe I: helmikuu 2003 - syyskuu 2003

* Vaihe II: lokakuu 2003 - maaliskuu 2004

* Vaihe III: huhtikuu 2004 - joulukuu 2004

Tällä kertomuksella vastataan komission antamaan sitoumukseen raportoida säännöllisesti toimintapuitteiden täytäntöönpanosta. [2] Tässä ensimmäisessä kertomuksessa käsitellään vaiheen I toteuttamista ja vaihetta II varten suunniteltuja toimia. Siinä keskitytään tarkastelemaan, miten komissio on pannut täytäntöön toimintapuitteet, ja esitetään tulostaulu. Komissio raportoi täytäntöönpanosta ja suunnitelluista töistä vielä huhtikuussa ja vuoden 2004 loppuun mennessä. Kertomuksessa käsitellään helmikuisessa tiedonannossa esitettyjä keskeisiä tavoitteita, jotka voidaan tiivistää seuraavasti:

[2] Komissio raportoi kattavammin lainsäädännön parantamista koskevan toimintaohjelman täytäntöönpanosta vuoden loppuun mennessä.

* Yksinkertaistaminen: Ensimmäisenä tavoitteena on yksinkertaistaa mahdollisuuksien mukaan voimassa olevaa johdettua oikeutta. [3] Tarkoituksena on käynnistää nykyisen lainsäädännön ja toimintalinjojen nykyaikaistamis- ja yksinkertaistamisprosessi - ei siis purkaa sääntelyä ja vähentää säännöstöä vaan korvata mahdollisuuksien mukaan vanhat toimintatavat paremmin mukautetuilla sääntelyvälineillä. Yksinkertaistamisella tarkoitetaan sekä lainsäädännön muuttamista niin, että sovelletaan tehokkaampia tai oikeasuhtaisempia säädöksiä, mutta myös toimintalinjojen asiasisällön yksinkertaistamista niin, että kuitenkin säilytetään niiden keskeiset tekijät.

[3] Komission 11. helmikuuta 2003 käynnistämissä toimintapuitteissa (KOM(2003) 71) määriteltiin suunniteltujen toimien kohteena oleva säännöstö (acquis) niin, että se kattaa kaiken velvoittavan johdetun oikeuden. Vuoden 2002 lopussa tällaisen johdetun oikeuden määrä oli noin 14 500 säädöstä ja noin 97 000 virallisen lehden sivua. Tähän yhteisön säännöstön määritelmään sisältyvät perustamissopimuksen 249 artiklan mukaisesti asetukset, direktiivit ja päätökset (sekä "normaalit" päätökset, jotka antaa yleensä komissio ja harvemmin neuvosto ja jotka on osoitettu yhdelle tai useammalle taholle, että sui generis -päätökset, joita ei ole osoitettu erityisesti millekään taholle).

* Yhteisön lainsäädännön päivittäminen ja vähentäminen: Toisena laaja-alaisena tavoitteena on päivittää ja vähentää yhteisön lainsäädäntöä. Tämä toteutetaan erilaisin toimin, joilla ei sinänsä muuteta voimassa olevaa lainsäädäntöä. Näitä toimia ovat nykyisen säännöstön konsolidointi, käynnissä oleva kodifiointialoite sekä vanhentuneiden säädösten poistaminen virallisella kumoamisella tai julistamalla ne vanhentuneiksi.

* Yhteisön säännöstön organisointi ja esitystapa: Komissio ehdottaa, että yhteisön lainsäädännön esitystapaa kehitetään luotettavammaksi ja käyttäjäystävällisemmäksi ja että sen saamisesta ja käytöstä tehdään helpompaa. Tämä koskee etenkin aktiivista ja yleisesti sovellettavaa säännöstöä, johon sisältyy voimassa oleva ja yleisesti sovellettava johdettu oikeus.

* Avoin ja tehokas täytäntöönpano: Komission toimintapuitteilla pyritään luomaan yhtenäiset puitteet kaikille yhteisön toimille ja tarjoamaan konkreettisten tulosten saavuttamiseksi vaadittava tekninen ja poliittinen tuki. Komissio teki neuvoston ja Euroopan parlamentin kanssa kesäkuussa 2003 sääntelyn parantamista koskevan toimielinten välisen sopimuksen, joka pitäisi hyväksyä virallisesti näissä kolmessa toimielimessä syksyllä. Helmikuisessa tiedonannossa annetun sitoumuksen perusteella komissio esittää tulostaulun, johon sisältyy tietoja yksinkertaistamisen, kodifioinnin, kumoamisen ja vanhentuneeksi julistamisen alalla saavutetusta edistyksestä.

1. Säännöstön yksinkertaistaminen

Helmikuisessa tiedonannossa komissio määritteli yksinkertaistamisen laajasti. Yksinkertaistaminen voi toisaalta tarkoittaa lainsäädännön muuttamista ilman sen perustana olevaan politiikkaan vaikuttamista. Tämä voi olla relevanttia, kun esimerkiksi saatavilla on nykyistä tehokkaampia tai paremmin suhteutettuja lainsäädäntövälineitä ja -tekniikoita. Tässä lähestymistavassa suhtaudutaan neutraalisti taustalla oleviin poliittisiin valintoihin. Toisaalta yksinkertaistaminen voi myös tarkoittaa toimia, joilla pyritään yksinkertaistamaan politiikan asiasisältöä, esimerkiksi sen tavoitteita tai soveltamisalaa. Tällöin saattaa olla tarpeen mukauttaa lainsäädäntömenettelyä tai jopa muuttaa se kokonaan.

Komissio käynnisti helmikuisella tiedonannolla laajan yksinkertaistamisohjelman, jota viedään eteenpäin kolmessa vaiheessa. Ohjelmalla pyritään vahvistamaan poliittista tahtoa yksinkertaistamisen saavuttamiseksi, ja se perustuu seuraaviin vaiheisiin:

* kehitetään priorisointi-indikaattorit, jotta löydetään priorisoitavat politiikanalat, joilla yksinkertaistaminen vaikuttaa erityisen relevantilta

* priorisointi-indikaattoreiden perusteella komissio valitsee politiikanalat, joiden yksinkertaistamismahdollisuuksia tarkastellaan; tarkastelun perusteella voidaan löytää säädöksiä, jotka voitaisiin yksinkertaistaa

* tutkitaan yksinkertaistamisehdokkaiksi havaittuja säädöksiä yksityiskohtaisesti, laaditaan konkreettisia yksinkertaistamisehdotuksia - käyttäen hyviin toimintatapoihin perustuvia menetelmiä ja menettelyitä - ja tehdään lopuksi virallinen komission ehdotus säädöksen yksinkertaistamiseksi.

Yksinkertaistaminen on pitkä prosessi, joka vaatii huolellista suunnittelua ja merkittäviä resursseja. Kun komissio käynnisti helmikuisen aloitteensa, joissakin komission yksiköissä tehtiin jo yksinkertaistamistyötä (esim. SLIM- ja BEST-aloitteet). Helmikuussa käynnistetyn menetelmän tarkoituksena ei ollut pysäyttää ja suunnitella uudelleen kaikkea jo komissiossa käynnissä olevaa yksinkertaistamista, eikä komission tarkoituksena myöskään ollut tehdä kaikesta työstä kolmivaiheista. Tarkoituksena oli pikemminkin kannustaa ja helpottaa uutta yksinkertaistamistyötä uudella menetelmällä ja arvioida komivaiheisen menetelmän onnistumista, vaikka jotkin työt jatkuvatkin vuoteen 2005 tai 2006.

1.1 Vaihe I

1.1.1 Priorisointi-indikaattorit

Komissio esitti helmikuisessa tiedonannossaan alustavan luettelon 8 priorisointi-indikaattorista [4]. Komissio ja sen yksiköt voivat käyttää sitä apuna asettaessaan prioriteetteja yhteisön lainsäädännön yksinkertaistamistyössä.

[4] A: Tietyn politiikanalan merkitys, joka arvioidaan kahdella indikaattorilla:

Komissio kehotti neuvostoa ja parlamenttia erityisesti esittämään kantansa ehdotetuista priorisointi-indikaattoreista. Kumpikaan ei kuitenkaan vielä ole antanut kantaansa ehdotetuista indikaattoreista. Yksi jäsenvaltio, Tanska, esitti virallisen kannanoton kesäkuussa 2003, ja siinä kiitetään komission ehdottamia indikaattoreita vaikkakin ehdotetaan myös niiden täsmentämistä ja jäsentämistä.

Komissio käynnisti lisäksi - sidosryhmien kuulemiseen sovellettavien yleisten periaatteiden ja vähimmäisvaatimusten [5] mukaisesti - julkisen kuulemisen [6] helmikuussa 2003 julkaistusta tiedonannosta, jotta sidosryhmät voisivat kertoa mielipiteensä ehdotetuista priorisointiperusteista sekä yksinkertaistamista vaativista politiikanaloista. Julkinen kuuleminen päättyi kesäkuussa, ja sen tuloksena saatiin 100 vastausta yksityiskohtaiseen kyselylomakkeeseen, jossa pyydettiin sidosryhmiä kommentoimaan priorisointi-indikaattoreita ja politiikan aloja, joilla tarvitaan yksinkertaistamista. Yksityishenkilöiltä saatiin 78 vastausta ja edustavilta organisaatioilta 11. Yrityksiltä ja julkishallinnosta tuli vain harvoja vastauksia. Vaikka kuuleminen ei suinkaan ollut edustava, siinä tuettiin yleisesti komission ehdottamia indikaattoreita.

[5] Tiedonanto "Komission konsultointiprosessiin sovellettavat yleiset periaatteet ja vähimmäisvaatimukset", KOM(2002) 704, 11.12.2002.

[6] Kuuleminen järjestettiin komission interaktiiviseen politiikan suunnitteluun (IPM) liittyvän verkkosivun kautta: http://europa.eu.int/yourvoice/ .

Tähänastisissa kannanotoissa on yleisesti tuettu ehdotettua menetelmää ja etenkin ehdotettuja priorisointi-indikaattoreita. Komissio ei näin ollen aio muuttaa indikaattoreita tässä vaiheessa.

1.1.2 Politiikanalojen tarkastelua koskeva edistys

Komissio kartoitti välittömästi helmikuun 2003 tiedonannossa ehdotettujen indikaattoreiden perusteella 19 politiikanalaa, joiden yksinkertaistamismahdollisuudet olisi tutkittava. [7] Vaiheessa I tarkastelua on syvennetty, ja se on saatettu loppuun 14 politiikanalan osalta, joita ei aiota tarkastella enää tarkemmin ainakaan ennen vuoden 2004 loppua. Vaiheen I aikana komission yksiköt saivat päätökseen myös kahden muun politiikanalan tarkastelun (kemikaalit ja aluepolitiikka), vaikka näitä ei mainittukaan tiedonannossa KOM(2003) 71.

[7] Politiikanaloja ei ole määritelty yhtenäisesti, mutta ne voivat edustaa erilaisia lainsäädäntömääriä, ks. SEK(2003) 1085.

Kaikkien loppuun saatettujen tarkastelujen tuloksena on edistytty erityisten yksinkertaistamisehdotusten tekemisessä. Seuraavassa taulukossa tehdään tiivistelmä edistyksestä, jota on saavutettu politiikanalojen tarkastelussa. [8]

[8] Ks. tarkempia tietoja asiakirjan SEK(2003) 1085 taulukko 1.

Vaihe I: Tiivistelmä politiikanalojen tarkastelussa saavutetusta edistyksestä

- Tarkastelua varten ehdotetut politiikanalat tiedonannossa KOM(2003) 71:

Teollisuustuotteet: Moottoriajoneuvojen tyyppihyväksyntäjärjestelmä, lääkkeiden markkinoille saattamista koskevat luvat, jalostetut maataloustuotteet.

Moottoriajoneuvojen tyyppihyväksyntäjärjestelmää koskevan erittäin laajan lainsäädännön tarkastelu käynnistettiin vaiheessa I sellaisten säädösten kartoittamiseksi, joihin voitaisiin soveltaa yksinkertaistamisohjelman ensimmäistä vaihetta eli kodifiointia ja uudelleenlaadintaa (joka joissain tapauksissa on jo alkanut). Lääkkeiden markkinoille saattamista koskevien lupien osalta nykyisen kodifioidun lainsäädännön uudelleenlaadinta alkoi vaiheen I aikana lääkelainsäädännön tarkistuksella, joka käynnistettiin vuonna 2001. Jalostettuja maataloustuotteita koskevan lainsäädännön tarkastelussa on löytynyt kolme komission asetusta, jotka olisi yksinkertaistettava (asetukset (EY) N:o 1520/2000, (EY) N:o 3223/93 ja (ETY) N:o 3615/92).

Maatalous: YMP:n uudistus - pitkän aikavälin näkymät kestävää maataloutta varten, täytäntöönpanosääntöjen yksinkertaistaminen maaseudun kehittämispolitiikan alalla, valtiontukea koskevat poikkeusasetukset

Neuvosto hyväksyi poliittisen kompromissin yhteisen maatalouspolitiikan (YMP:n) uudistuksesta kesäkuussa. Monien uudistuksen osatekijöiden ansiosta maatalouspolitiikasta tulee tehokkaampaa ja yksinkertaisempaa pitkällä aikavälillä, mikä tehostaa maatalousalan tukemista. Maaseudun kehittämispolitiikkaa koskevien täytäntöönpanosääntöjen osalta komissio on hyväksynyt konkreettisen toimenpidepaketin. Valtiontukea koskevien poikkeusasetusten osalta komissio antoi asetusluonnoksen 19. helmikuuta 2003. Luonnoksesta keskusteltiin jäsenvaltioiden kanssa 20. kesäkuuta 2003, ja se julkaistiin virallisessa lehdessä (EUVL C 194, 15.8.2003) kommenttien saamiseksi kolmansilta osapuolilta. Kun jäsenvaltioita on kuultu toisen kerran, komissio aikoo hyväksyä tekstin vuoden 2003 loppuun mennessä, ja sitä on tarkoitus ryhtyä soveltamaan tammikuusta 2004.

Terveys ja elintarvikkeiden turvallisuus: Rehut ja rehusekoitukset, elintarvike pakkausmateriaalit, uuselintarvikkeet

Alan tarkastelussa on kartoitettu seuraavat yksinkertaistamisaloitteet: rehuja ja rehusekoituksia koskevien säädösten uudelleenlaadinta ja nykyaikaistaminen, joka tehdään laatimalla uudelleen ja yhdistämällä direktiivit 79/373/ETY ja 96/25/EY; elintarvikekäyttöön tarkoitettuja materiaaleja (direktiivit 80/590/ETY ja 89/109/ETY) ja muovisia materiaaleja koskeva uudelleenlaadinta direktiivien nykyaikaistamiseksi ja menettelyjen yhdenmukaistamiseksi ja yksinkertaistamiseksi; uuselintarvikkeita koskevan asetuksen (ETY) N:o 258/97 uudelleenlaadinta sen nykyaikaistamiseksi.

Verotus ja tulli: Pääomaverodirektiivi

Komission yksiköt ovat todenneet pääomaverodirektiivin mahdolliseksi yksinkertaistamisehdokkaaksi. Jäsenvaltioiden asiantuntijoiden kanssa käytiin ensimmäiset keskustelut huhtikuussa 2003. Lisäkeskusteluja käydään lokakuussa ja marraskuussa. Ensimmäinen luonnos yksinkertaistamisehdotukseksi tehtäneen vuoden 2004 ensimmäisellä puoliskolla.

Työllisyys ja sosiaaliasiat: Työterveys ja työturvallisuus, naisten ja miesten tasa-arvo

Työterveyttä ja työturvallisuutta koskevan lainsäädännön tarkastelu on käynnissä, ja asiaa koskeva komission raportti on tarkoitus antaa lokakuussa 2003. Raportissa voidaan kartoittaa nykyisten säännösten tarkistamis-, päivittämis- tai yksinkertaistamistarpeet. Naisten ja miesten tasa-arvoa koskevan lainsäädännön alalla ollaan etenemässä, ja siihen sovelletaan myös uutta laajaa vaikutustenarviointia. Luonnos vaihtoehtoja esitteleväksi asiakirjaksi on julkaistu, ja se on saatavilla Internetissä julkista kuulemista varten.

Huumausaineet: Huumausaineiden ja niiden väärinkäytön seurantakeskus

Euroopan huumausaineiden ja niiden väärinkäytön seurantakeskusta koskevaa asetusta (EY) N:o 302/93 on tarkasteltu.

Kilpailu: Yrityskeskittymiä koskevan asetuksen täytäntöönpanosäännöt, kilpailusääntöjä koskevan asetuksen täytäntöönpanosäännöt, valtiontukea koskevat menettelyt ja säännöt

Kilpailun pääosasto on laatimassa yrityskeskittymiä koskevan asetuksen täytäntöönpanosääntöjen osalta tulkitsevia huomautuksia (komission tiedonantoja) ehdotettuun neuvoston asetukseen, jolla laaditaan uudelleen asetus (ETY) N:o 4064/89. Kilpailusääntöjä koskevan asetuksen täytäntöönpanosääntöjen tarkastelussa kartoitettiin säädökset, jotka kumotaan, ja säädökset, jotka korvataan muilla sellaisilla säädöksillä, joilla pannaan täytäntöön perustamissopimuksen 81 ja 82 artiklassa vahvistettujen kilpailusääntöjen täytäntöönpanosta annettu neuvoston asetus (EY) N:o 1/2003 tai helpotetaan sen soveltamista. Tarkasteluvaihe päättyy vuoden 2004 alussa, kun komissio antaa korvaavat säädökset. Valtiontukea koskevien menettelyjen ja sääntöjen osalta tehtiin yksityiskohtainen tarkastelu, jossa kartoitettiin yksinkertaistamismahdollisuudet ja vanhentuneiden poliittisten asiakirjojen poistamismahdollisuudet.

Ympäristö: Jätelainsäädäntö, ilmanlaatua koskeva lainsäädäntö

Komissio käynnisti tiedonannolla KOM(2003) 301 toimielinten ja sidosryhmien kuulemisen kehittääkseen johdonmukaista politiikkaa jätteiden syntymisen ehkäisemisen ja kierrätyksen alalla. Teemakohtainen strategia hyväksytään vuonna 2004, ja se saa aikaan nykyisen lainsäädännön yksinkertaistumista. Uuden teemakohtaisen strategian puitteissa tehdään uusia lainsäädäntöehdotuksia muttei ennen vuotta 2005. Ilmanlaatua koskevan lainsäädännön alalla komissio on antanut tiedonannon "Puhdasta ilmaa Eurooppaan" (KOM(2001) 245), ja tässä yhteydessä on havaittu puitedirektiivin 96/62/EY yksinkertaistamismahdollisuudet.

Euroopan sopimusoikeus: Yhteiset puitteet

Alaa koskevaa nykyistä säännöstöä, joka sisältyy noin 15 alakohtaiseen direktiiviin, ollaan tarkastelemassa. Prosessissa on kaksi vaihetta: 1) yhteisten puitteiden laatiminen ja peruskäsitteiden määrittely; näitä käsitteitä käytetään 2) tarkasteltaessa nykyistä säännöstöä ja laadittaessa uusia ehdotuksia.

- Muut politiikanalat (ei ilmoitettu tiedonannossa KOM(2003) 71):

Rakennepolitiikka: Rakennerahastojen hallinto

Vaikka aluepolitiikkaa ei mainittu vaihetta I koskevissa suunnitelmissa, komissio on saattanut loppuun sitä koskevan tarkastelun ja hyväksynyt sisäisen asiakirjan [9] rakennerahastojen hallintoa koskevien menettelyiden yksinkertaistamisesta. Aloitteen puitteissa komissio antoi jo 27. heinäkuuta 2003 asetuksen (EY) N:o 1145/2003 asetuksen (EY) N:o 1685/2000 muuttamisesta rakennerahastojen yhteisrahoituksen tukikelpoisuussääntöjen osalta.

[9] Komission sisäinen tiedonanto rakennepolitiikan hallinnon yksinkertaistamisesta, selkiyttämisestä, koordinoinnista ja joustavuudesta kaudella 2000-2006, K(2003) 1255, 25.4.2003.

Teollisuustuotteet: Kemikaalit

Komissio saattoi vaiheessa I loppuun myös kemikaaleja koskevan lainsäädännön tarkastelun ja tarkistuksen ja antoi 27. helmikuuta 2001 valkoisen kirjan "Tulevaa kemikaalipolitiikkaa koskeva strategia" (KOM(2001) 88). Komission on tarkoitus tehdä asetusehdotus uudesta kemikaalilainsäädännöstä vuoden 2003 loppuun mennessä.

1.1.3 Yksittäiset ehdokkaat yksinkertaistamista varten

Komissio selvensi helmikuisessa tiedonannossa, että komission yksiköissä on aktiivisesti käynnissä erittäin paljon konkreettista yksinkertaistamistyötä. Helmikuun tiedonannossa esitettiin noin 140 direktiiviä, 30 asetusta ja joitakin päätöksiä, jotka ovat vahvistettuja tai mahdollisia ehdokkaita yksinkertaistamista varten. [10] Toimet eivät ole keskittyneet vain joillekin tärkeimmille aloille, vaan niitä toteutetaan monilla politiikan aloilla.

[10] Suurin osa säädöksistä, jotka ovat aluksi kodifiointiprosessissa tulevaa yksinkertaistamista silmällä pitäen, liittyvät autoteollisuuteen.

Yksinkertaistamistyö on käynnissä, ja sen eri osien valmistuminen ajoittuu vaiheen I jälkeiseen aikaan. Komissio sitoutui vaiheessa I tekemään 23 virallista yksinkertaistamisehdotusta. Vaiheen I loppuessa näistä on hyväksytty 14 samoin kuin 4 muuta yksinkertaistamisaloitetta, jotka eivät sisältyneet helmikuussa annettuun sitoumukseen. Vaihetta I varten suunnitelluista aloitteista 8 lykättiin myöhempään ajankohtaan (näistä 4:n odotetaan vielä tulevan hyväksytyiksi vuonna 2003) ja yksi hylättiin. Työn tilanne esitetään seuraavassa taulukossa. [11]

[11] Ks. tarkempia tietoja asiakirjan SEK(2003) 1085 taulukko 2.

Vaihe I: Tiivistelmä yksinkertaistamisehdotusten valmistelusta [12]

[12] Taulukossa on lykättyihin ja hylättyihin aloitteisiin laskettu mukaan vain ne, joita koskevien lopullisten ehdotusten hyväksymisestä vaiheessa I ilmoitettiin komission työohjelmassa. Siinä ei näin ollen oteta huomioon yksinkertaistamisaloitteita, joilla on myöhempi määräaika. Lelujen turvallisuutta koskevan direktiivin 88/378/ETY suunniteltu yksinkertaistamisaloite on erityistapaus: helmikuisessa tiedonannossa ilmoitettiin sen loppuun saattamisesta vuonna 2003, mutta se on poistettu komission vuoden 2003 lainsäädäntö- ja työohjelmasta. Koska täsmällistä määräaikaa ei ollut asetettu, sitä ei ole laskettu lykkäykseksi suunnitelluista vaiheen I aloitteista. Myös tupakka- ja puuvilla-alan yhteisen markkinajärjestelyn suunnitellut yksinkertaistamisaloitteet ovat erikoistapauksia (ehdotuksista on ilmoitettu komission lainsäädäntö- ja työohjelmassa vuodeksi 2003 sekä tiedonannossa KOM(2003) 71): komissio antoi 23. syyskuuta tiedonannon, jossa esitettiin poliittisia vaihtoehtoja alojen uudistamista varten (samoin kuin oliiviöljy- ja sokerialaa varten). Komissio on vahvistanut, että yksinkertaistamisehdotukset tehdään, kun asiakirjasta on keskusteltu muiden toimielinten kanssa toimintapuitteiden vaiheessa II.

- 14 ehdotuksen hyväksyminen:

Moottoriajoneuvojen ja niiden perävaunujen tyyppihyväksyntää koskeva direktiivi 70/156/ETY, kuudes alv-direktiivi (KOM(2003) 397) [13], lääkkeiden markkinoille saattamista koskevista luvista annetut asetukset (EY) N:o 541/95 ja 542/95, maatalouspolitiikan täytäntöönpanosääntöjä koskeva asetus (EY) N:o 445/2003, hedelmien ja vihannesten yhteinen markkinajärjestely, laivojen rekisteröintiä koskeva asetus (ETY) N:o 613/91, kuumavesikattiloiden hyötysuhdevaatimuksia koskeva direktiivi 92/42/ETY, torjunta-aineiden käyttöä kasvinsuojelussa koskevat direktiivit (76/895/ETY, 86/362/ETY, 86/363/ETY, 90/642/ETY ja 91/414/ETY), yrityskeskittymien valvonnasta annettu neuvoston asetus (ETY) N:o 4064/89, kilpailusääntöjen täytäntöönpanosääntöjä koskeva komission asetus N:o 27/62, kilpailusääntöasetukseen N:o 27/62 liittyvät täytäntöönpano- ja tulkintasäännöt (monien tiedonantoluonnosten antaminen), jäteluettelon laatimiseen ja sitä koskeviin menettelyihin liittyvät päätökset 94/3/EY ja 94/904/EY, jätteiden siirtoja koskeva asetus (ETY) N:o 259/93, yhteinen maatalouspolitiikka - valtiontukia koskeviin poikkeuksiin liittyvät asetukset.

[13] Asiakirjassa KOM(2003) 71 mainitusta kahdeksannen alv-direktiivin yksinkertaistamisesta on keskusteltu neuvostossa sellaisen komission ehdotuksen perusteella, joka on tehty jo vuonna 1998 (KOM(1998) 377), ja tämän vuoksi sitä ei lasketa kuuluvaksi nykyisiin toimiin.

- 4 sellaisen aloitteen hyväksyminen, joista ei ilmoitettu tiedonannossa KOM(2003) 71:

Rakennerahastojen hallintoon liittyvän lainsäädännön yksinkertaistamista koskeva asetus (EY) N:o 1145/2003, kaksi asetusta, jotka liittyvät Etelämantereen meren elollisten luonnonvarojen säilyttämistä koskevaan yleissopimukseen sekä hedelmä- ja vihannesjalostealaa koskevat yksinkertaistamisehdotukset hyväksyttiin heinäkuun lopussa (asetus (EY) N:o 1535/2003)

- 8 suunnitellun aloitteen lykkääminen (ensimmäisissä 4 tapauksessa kyseessä on alle 6 kk:n viive, koska ne on tarkoitus hyväksyä vuoden 2003 loppuun mennessä):

Lentoliikenteen paikanvarausjärjestelmiä koskevat asetukset (ETY) N:o 2299/89, (ETY) N:o 3089/93 ja (EY) N:o 323/99, Euroopan huumausaineiden ja niiden väärinkäytön seurantakeskuksen perustamisesta annettu asetus (ETY) N:o 302/93, valtiontukimenettelyt ja -säännöt, naisten ja miesten tasa-arvoa koskevat direktiivit, valmispakkauksia koskevaa lainsäädäntöä (direktiivit 75/106/ETY, 76/211/ETY ja 80/232/ETY) ei anneta vuoden 2003 loppuun mennessä vaan helmikuussa 2004 (vaihe II), lentoliikenteen toimintaa koskevat asetukset (ETY) N:o 2407/92, 2408/92 ja 2409/92, ajokortteja koskeva uusi direktiivi (korvaa 6 vanhempaa säädöstä), pääsystä maahuolinnan markkinoille yhteisön lentoasemilla annettu direktiivi 96/67/EY.

- 1 suunnitellun aloitteen peruuttaminen:

Tieliikenteen menettelyihin liittyvän direktiivin 88/599/ETY yksinkertaistaminen on peruutettu.

1.1.4 Edistymisen arviointi

Komission tärkein tavoite on saada yksinkertaistettua yhteisön lainsäädäntöä. Toimintapuitteilla on luotu kattavat ja yhtenäiset puitteet ja yhteinen metodologia, jotka ovat tuoneet yksinkertaistamisprosessiin poliittista taustatukea: kaikki komission yksiköt ovat sitoutuneet asiaan tiiviisti ja asiaa on tehty tunnetuksi kansalaisten keskuudessa, neuvostossa, Euroopan parlamentissa, jäsenvaltioissa, julkishallinnossa ja sidosryhmien parissa. Ensimmäisten 6-7 kuukauden toteutuksen jälkeen (vaihe I) tulokset ovat epätasaisia mutteivät epätyydyttäviä.

Tämän täytäntöönpanovaiheen tärkein myönteinen tulos on se, että useimmat komission yksiköistä, jotka vastaavat merkittävästä osasta yhteisön lainsäädäntöä, työskentelevät aktiivisesti yksinkertaistaakseen osia yhteisön säännöstöstä. [14] Aloitteet ovat lisäksi jakautunet laajasti eri politiikan aloille ja eri yksikköihin.

[14] Alusta lähtien mukana olivat seuraavat politiikan alat: yrityspolitiikka, liikenne ja energia, terveys ja kuluttajansuoja, maatalous, verotus ja tulli, kilpailu, työllisyys ja sosiaaliasiat, ympäristö sekä oikeus- ja sisäasiat. Myöhemmin aloitteita on käynnistetty myös seuraavilla aloilla: aluepolitiikka, kalastus, koulutus ja kulttuuri sekä tilastot.

Tämä osoittaa, että yleisesti ymmärretään yhtenäisen ja avoimen toimintatavan ja yhteisen metodologian merkitys yhteisön lainsäädännön laadun parantamiseksi. On erittäin rohkaisevaa, että komission yksiköt kartoittavat edelleen uusia politiikanaloja tarkasteltaviksi ja erityisiä ehdokkaita yksinkertaistettaviksi, vaikka ne eivät sisällykään komission aiempiin sitoumuksiin. Se myös osoittaa, että tavoitteet ja metodologia on sisällytetty komission normaaliin toimintaan.

Komission yksiköillä on kuitenkin ollut myös ongelmia uuden metodologian täytäntöönpanossa, ja vie jonkin aikaa, ennen kuin sitä sovelletaan yhtenäisesti. Tärkein syy tähän on, että nyt on ensimmäinen kerta, kun komissio tarkastelee järjestelmällisesti ja laaja-alaisesti yhteisön säännöstöä kartoittaakseen säädösehdokkaita yksinkertaistamista varten soveltamalla tiettyjä priorisointikriteereitä ja suorittamalla jatkuvaa seurantaa kolmessa vaiheessa.

Erityisesti priorisointi-indikaattoreiden tiukka soveltaminen ja tarkasteltavaksi otettavien politiikanalojen valinta ovat osoittautuneet suhteellisen ongelmallisiksi. Vaikka työ edistyy, helmikuussa vahvistetun metodologian jäsennetympi ja johdonmukaisempi soveltaminen olisi ollut suotavaa. Tätä seikkaa tullaan käsittelemään komission työskentelyn seuraavissa vaiheissa. Olisi kuitenkin myös muistettava, että useissa tapauksissa komission yksiköillä oli jo yksinkertaistamistoimia käynnissä (pääasiassa tiettyjen yksinkertaistamisehdotusten valmistelua), ja toimintapuitteiden uutta metodologiaa pidettiin toisinaan enemmän haitallisena kuin hyödyllisenä niissä yksiköissä, jotka jo aktiivisesti valmistelivat yksinkertaistamista.

Lisäksi on osoittautunut suhteellisen hankalaksi organisoida työskentelyrytmiä toimintapuitteissa annettujen vaiheiden mukaiseksi, ja näin ollen kolmivaiheisessa täytäntöönpanossa ja raportoinnissa on ollut vaikeuksia. Käynnissä oleva yksinkertaistaminen tapahtuu useimmissa tapauksissa pitkällä aikavälillä ja monissa vaiheissa (joihin sisältyy myös sidosryhmien kuuleminen), ja siihen sovelletaan pääasiassa komission vuotuista ohjelmointi- ja täytäntöönpanokierrosta.

1.2 Vaihe II

1.2.1 Indikaattorit

Parlamentti ja neuvosto eivät ole esittäneet kommenttejaan helmikuussa 2003 ehdotetuista priorisointi-indikaattoreista. Koska muut saadut kommentit (ks. edellä) joko tukevat ehdotuksia tai eivät ole välttämättä edustavia, komissio ei pidä tarpeellisena muuttaa indikaattoreita tällä hetkellä. Komission yksiköt soveltavat siis edelleen helmikuussa esitettyjä indikaattoreita vaiheessa II toteutettaviin toimiin.

Komissio kuitenkin esittää uudelleen kehotuksensa muille toimielimille ja jäsenvaltioille, jotta ne pohtisivat tahoillaan priorisointi-indikaattoreita.

1.2.2 Politiikanalojen tarkastelu

Helmikuun tiedonannossa tarkastelua varten alunperin esitetyistä 19 politiikanalasta prosessi on saatu päätökseen 14:n osalta. Jäljellä olevien alojen tarkastelua jatketaan vaiheessa II (ja joissakin tapauksissa myöhemmin). [15] Vaikka toimintapuitteissa esitettyä metodologiaa ja menettelyitä ei sovelleta niin järjestelmällisesti kuin voisi toivoa, jotkin komission yksiköt ovat kartoittaneet myös uusia politiikanaloja, joiden yksinkertaistamismahdollisuuksia ryhdytään tarkastelemaan.

[15] Ks. tarkempia tietoja asiakirjan SEK(2003) 1085 taulukko 1.

Vaihe II: Tarkasteltavat uudet politiikanalat

- Maatalous: Tuontikiintiöt

Komissio arvioi parhaillaan maatalousalan tuontikiintiöiden hallintoa ja pyrkii määrittämään sen yksinkertaistamispotentiaalin. Työ pitäisi saada päätökseen vaiheessa II. Komissio on myös kehittämässä tietokonepohjaista järjestelmää maatalouden tuontikiintiöiden hallintoon. Järjestelmällä parannetaan ja yksinkertaistetaan kiintiöiden hallintoa sekä komissiossa että jäsenvaltioissa. Järjestelmän kehittämis-, validointi- ja toteutusvaihe pitäisi saada päätökseen heinäkuuhun 2004 mennessä eli siis vaiheen III aikana.

- Kalastus: Kalastuksen järjestäminen NAFO:n yhteydessä

Luoteis-Atlantin kalastusjärjestöön (NAFO) liittyvää yhteisön lainsäädäntöä tarkastellaan ottaen huomioon sellaisen puiteasetuksen valmistelu, joka kattaa kaikki Luoteis-Atlantin kalastustoiminnan eri näkökohdat, joita tällä hetkellä säännellään eri tekstein. Asetusluonnos esitetään vaiheen II aikana.

Helmikuussa 2003 julkaistusta tiedonannosta järjestetyssä julkisessa kuulemisessa annettiin yksityiskohtaisia vastauksia politiikanaloista, joilla tarvitaan yksinkertaistamista. Siinä tuotiin esiin seuraavat alat (suluissa osuus vastanneista): työllisyys- ja sosiaaliasiat olivat ensimmäisellä sijalla (42 %), jonka jälkeen tulivat talous- ja raha-asiat, terveys ja kuluttajansuoja sekä oikeus- ja sisäasiat (kukin 36 %). Maataloutta, sisämarkkinoita ja verotusta pidettiin myös ensisijaisina aloina (34 %), ja näiden jälkeen tulivat ympäristö (32 %), kilpailu (30 %), yrityspolitiikka (25 %), energia ja liikenne (23 %) sekä kauppa (22 %). Vaikka julkista kuulemista ei voidakaan pitää kaikkia asiaankuuluvia tahoja edustavana, siinä vahvistettiin yleisesti komission helmikuussa 2003 julkaisemassa tiedonannossa esitetyt prioriteetit.

1.2.3 Yksittäisiä yksinkertaistamisehdokkaita koskeva työ

Kuten edellä on esitetty, vaiheessa I käynnistetyt eri yksinkertaistamisehdokkaita koskevat työt oli suunniteltu saatettavaksi päätökseen vain osittain vaiheen I aikana. Tämän vuoksi komissio pyrkii vaiheessa II jatkamaan työtä ja etenkin tekemään 8 ehdotusta, jotka ovat viivästyneet vaiheesta I.

Lisäksi komissio aikoo käsitellä 9 uutta säädöstä, jotka on kartoitettu yksinkertaistamisehdokkaiksi. Kun lasketaan vaihetta II varten suunnitellut aloitteet (6 aloitetta), vaiheen I lykätyt aloitteet ja uudet aloitteet, vaiheessa II on tarkoitus tehdä yhteensä 23 direktiivin ja asetuksen yksinkertaistamisehdotukset.

Vaihe II: Tiivistelmä uusista yksinkertaistamisehdokkaista

- Teollisuustuotteet: Kemikaalit

Valkoisen kirjan "Tulevaa kemikaalipolitiikkaa koskeva strategia" (KOM(2001) 88, 27.2.2001) täytäntöönpanon yhteydessä komissio tekee vuonna 2003 ehdotuksen uudesta kemikaaleja koskevasta lainsäädännöstä (jolla kumotaan direktiivi 76/769/ETY).

- Maatalous: Sokerin ja humalan yhteinen markkinajärjestely, sitrushedelmäjalosteala sekä maataloustuotteiden edistäminen

Komissio antoi 23. syyskuuta 2003 tiedonannon, johon sisältyi poliittisia vaihtoehtoja tupakka-, oliiviöljy-, puuvilla- ja sokerialan [16] uudistamiseksi; toinen tiedonanto, joka sisältää poliittisia vaihtoehtoja humala-alan uudistamiseksi, annetaan pian. Asianmukaisia lainsäädäntöehdotuksia odotetaan aikanaan, kunhan asiakirjoista on keskusteltu muissa toimielimissä. Tarkoituksena on myös tehdä yksinkertaistamisehdotuksia, jotka liittyvät sitrushedelmäjalostealaan. Maataloustuotteiden edistämisen alalla komissio raportoi neuvostolle vuoden 2003 loppuun mennessä perusasetusten soveltamisesta. Raporttiin on tarkoitus liittää komission täytäntöönpanoasetuksia (EY) N:o 2879/2000 ja 94/2002 koskevia muutos-, mukautus- ja yksinkertaistamisehdotuksia; kyseisiin asetuksiin on tehty monia muutoksia, ja ne vaativat konsolidointia.

[16] Tupakka-, oliiviöljy- ja puuvilla-alan yksinkertaistamisehdotuksista ilmoitettiin jo asiakirjassa KOM(2003) 71 sekä komission lainsäädäntö- ja työohjelmassa vuodeksi 2003, eikä niitä näin ollen pitäisi laskea vaiheen II uusiksi ehdotuksiksi.

- Sisämarkkinat: Yhtiöoikeutta koskeva toinen direktiivi

Vaikka suurin osa horisontaalisesta sisämarkkinalainsäädännöstä on jo yksinkertaistettu (esim. rahoituspalvelut, yhtiöoikeus, ammatilliset pätevyysvaatimukset, julkiset hankinnat) - komission helmikuussa 2003 käynnistettyjä toimintapuitteita edeltävän toiminnan ansiosta - yhtiöoikeutta koskeva toinen direktiivi on nyt kartoitettu yksinkertaistamisehdokkaaksi.

- Tilastot: "Tilastolainsäädäntö"

Voimassa olevan lainsäädännön tarkistuksen yhteydessä Eurostatissa on keskitytty yksinkertaistamiseen ja pyritty löytämään yksinkertaisempia tapoja antaa nykyisiä säännöksiä. Uusia, erityisesti yksinkertaistamiseen keskittyviä ehdotuksia ei ole kuitenkaan voitu toteuttaa resurssipulan vuoksi. Tilastolainsäädännön tarkistus on pantu alulle.

- Euratom:

Ehdotus perustuu SLIM-raporttiin (SLIM-aloitteen viides vaihe). Tavoitteena on ottaa käyttöön kattavampia ja yksinkertaisempia (SLIM-suositukset) hallinnollisia järjestelyitä, jotta jäsenvaltiot ja kolmannet maat voivat toteuttaa asianmukaisia toimenpiteitä radioaktiivisen jätteen tai aineen kuljetusten yhteydessä.

- Audiovisuaalipolitiikka: Televisio ilman rajoja -direktiivi

Komissio järjesti kuulemisprosessin televisio ilman rajoja -direktiivistä, ja kaikkia asiaan liittyviä tahoja kehotettiin jättämään kirjalliset kommentit 15. heinäkuuta 2003 mennessä. Julkisen kuulemisen tulosten perusteella komissio julkaisee vuoden 2003 lopulla tiedonannon audiovisuaalipolitiikan tulevaisuudesta ja tekee tarvittaessa ehdotuksia. Mainostamista koskevien sääntöjen yksinkertaistamisesta käydään parhaillaan keskusteluja.

Komissio asettaa vuosittain yksinkertaistamisprioriteetit, ja se tekee tämän ensimmäistä kertaa vuoden 2004 lainsäädäntö- ja työohjelman puitteissa.

2. Säännöstön päivittäminen ja vähentäminen

2.1 Konsolidointi

Konsolidoinnissa sisällytetään yhteen tekstiin alkuperäisen säädöksen säännökset sekä kaikki siihen myöhemmin tehdyt muutokset. Vaikka konsolidointi - toisin kuin kodifiointi - ei ole lainsäädännöllinen prosessi (eli konsolidoinnilla ei ole virallisia oikeudellisia vaikutuksia), muutosten johdonmukaisesta sisällyttämisestä lainsäädäntötekstiin on etua kansalaisille, viranomaisille ja yrityksille, koska niin lainsäädännöstä tulee helppokäyttöisempää ja ymmärrettävämpää. Lisäksi konsolidoinnilla on se etu, että siihen ei tarvita mitään lainsäädäntömenettelyä ja virallisessa lehdessä julkaisemiseen liittyvät kustannukset ja viivytykset vältetään. [17] Konsolidoituihin teksteihin pääsee tutustumaan EUR-Lex-tietokannan kautta.

[17] Jotkin konsolidoidut tekstit voidaan poikkeuksellisesti julkaista virallisen lehden C-sarjassa.

Virallisten julkaisujen toimisto Opoce on toteuttanut vuodesta 1996 lähtien mittavaa ohjelmaa, jolla on tarkoitus konsolidoida kaikki voimassa oleva yhteisön lainsäädäntö mahdollisuuksien mukaan, ja ohjelma saatiin suunnitellusti päätökseen vuoden 2003 puolivälissä. Tämä on suuri saavutus, jolla lainsäädännöstä on tehty helppokäyttöisempää ja ymmärrettävämpää.

Saatuaan nykyisen säännöstön konsolidoinnin päätökseen Opoce sisällyttää nyt jatkossa automaattisesti tulevat lainsäädännön muutokset säännöstöön kuuluviin teksteihin. Kyseessä on jatkuva prosessi, joka tapahtuu tulevaisuudessa automaattisesti. Komissio seuraa tilannetta ja avustaa prosessissa varmistaakseen, että kansalaiset, viranomaiset ja yritykset saavat etua ajantasaisista tiedoista.

2.2 Kodifiointi

Komissio käynnisti marraskuussa 2001 yhteisön kaikkea johdettua oikeutta koskevan laajan kodifiointiohjelman [18], joka pitäisi saada päätökseen vuoden 2005 loppuun mennessä. [19] Helmikuussa 2003 julkaistun tiedonannon myötä tämä ohjelma sisällytettiin yhteisön säännöstön päivittämistä ja yksinkertaistamista koskeviin laajempiin toimintapuitteisiin. Näin kodifiointiohjelman suunnittelusta ja täytäntöönpanosta saatiin jäsennetympää kolmivaiheisen lähestymistavan mukaisesti, ja siihen voidaan mahdollisuuksien mukana soveltaa priorisointia komission esittämien indikaattoreiden perusteella.

[18] Lainsäädännön kodifioinnilla tarkoitetaan uuden säädöksen antamista. Säädös julkaistaan virallisen lehden L-sarjassa, ja siihen sisällytetään ja sillä kumotaan aiempia säädöksiä (eli perussäädös ja sitä muuttavat säädökset) niiden asiasisältöä muuttamatta. Kyseessä on "vertikaalinen kodifiointi", kun uuteen säädökseen sisällytetään perussäädös ja sitä muuttavat säädökset yhtenä säädöksenä. "Horisontaalisessa kodifioinnissa" taas uuteen säädökseen sisällytetään useita rinnakkaisia perussäädöksiä - ja niitä muuttavia säädöksiä - yhdeksi säädökseksi, joka kattaa saman aiheen.

[19] KOM(2001) 645, 21.11.2001.

2.2.1 Vaihe I

Komissio oli suunnitellut ehdottavansa tai antavansa [20] 217 kodifiointialoitetta vaiheessa I. Vain 7 kodifioitua komission säädöstä on kuitenkin hyväksytty, ja parlamentin ja neuvoston säädöksistä on esitetty 15 kodifiointiehdotusta. [21] 29 suunniteltua kodifiointialoitetta on hylätty, koska kyseinen lainsäädäntö on kumottu tai se ei ole enää voimassa. 166 säädöksen kodifiointia on lykätty, koska ne saatetaan kumota tai niitä saatetaan muuttaa lähitulevaisuudessa. Vaiheen II aloitteiden hyväksymiseen vaikuttaa uusien jäsenvaltioiden liittymisestä johtuva keskeytys, jota selitetään jäljempänä. Vaiheen I tulokset ovat vähemmän positiivisia kuin siihen helmikuun tiedonannossa kohdistetut odotukset.

[20] Neuvoston ja parlamentin säädöksien osalta komissio tekee kodifiointiehdotuksen, joka edellyttää neuvoston ja parlamentin hyväksyntää. Komission säädösten osalta komissio yksin hyväksyy kodifioinnin.

[21] Ks. liite 1.

Kodifioinnissa on esiintynyt monia vaikeuksia. Siihen liittyy monimutkainen valmistelutyö (jossa käytetään myös ulkoisia sopimuspuolia), ja se on toisinaan joutunut epävarmaan tilanteeseen yhteisön talousarvioiden vuoksi. Lisäksi kodifiointi asettaa suuria organisatorisia ja resurssivaatimuksia Opocelle ja komissiolle (etenkin oikeudelliselle yksikölle, johon on perustettu asiaa hoitava yksikkö, joka aloitti toimintansa täysimittaisesti vasta heinäkuussa 2002). Komission ja Opocen on myös huolehdittava muista logistiikkaan ja tietotekniikkaan liittyvistä esteistä. Niiden on myös valmisteltava virallisilla kielillä kodifiointeja kaksinkertainen määrä toukokuussa 2004 tapahtuvasta liittymisestä lähtien. Lisäksi tavanomainen lainsäädäntötyö ei tietenkään pysähdy kodifioinnin ajaksi, joten viiveet ovat väistämättömiä, kun hyväksytään uusi muutos, joka sitten on sisällytettävä kodifioituun tekstiin.

Nämä viiveet eivät kuitenkaan ole niin vakavia pidemmällä aikavälillä. Budjettiin, logistiikkaan ja tekniikkaan liittyvät esteet vaikuttavat ratkaistuilta, ja koko järjestelmä toimii nyt vakaalla vauhdilla. Tämän pitäisi varmistaa, että kodifiointiehdotusten ja hyväksyttyjen tekstien tuotanto jatkuu vaiheessa II. Työn tuloksena kodifiointialoitteet saatetaan virallisesti päätökseen toukokuusta 2004 lähtien sillä edellytyksellä, että säännöstö on käännetty uusille kielille ajoissa.

2.2.2 Vaihe II

Aiemmissa vaiheissa kohdatut esteet vaikuttavat siis voitetuilta, mutta helmikuun tiedonannossa muistutettiin myös, että laajentumisella on merkittävä vaikutus kodifiointiohjelman täytäntöönpanoon. Kodifioitujen tekstien virallinen hyväksyminen ja julkaiseminen keskeytetään tämän vuoksi 1. toukokuuta 2004 tapahtuvaa liittymistä edeltäviksi yhdeksäksi kuukaudeksi, jotta yhteisön säännöstö olisi vakaata laajentumiseen liittyvän siirtymäkauden aikana.

Kodifiointityön toteuttamiseen liittyvät ongelmat ovat johtaneet seuraavia vaiheita koskevien suunnitelmien tarkistukseen. Vaiheen I töiden kasautumisen purkaminen vähentää merkittävästi niiden uusien kodifiointien määrää, joka voidaan tehdä vaiheessa II. Helmikuun tiedonannossa esitettiin lähes 600 kodifiointialoitteen saattamista loppuun vaiheessa II, mutta vaiheesta I viivästyneet työt merkitsevät sitä, että vain noin 150 kodifiointia voidaan tehdä vaiheessa II (noin 75 vaiheesta I siirtynyttä ja 75 alunperin vaihetta II varten suunniteltua aloitetta).

Kun otetaan huomioon nämä seikat ja kodifiointiohjelman merkitys toimintapuitteiden onnistumiselle, komissio seuraa nyt toimia tiiviimmin varmistaakseen niiden edistymisen. Edellä esitetyistä vaikeuksista huolimatta komissio aikoo tämänhetkisten näkymien ja suunnitelmien mukaisesti hyväksyä tai ehdottaa yhteensä noin 170 kodifiointia kaudella helmikuu 2003 - huhtikuu 2004 (tähän mennessä 124 kodifiointia on saatettu päätökseen oikeudellisessa yksikössä ja ne ovat etenemässä lainsäädäntömenettelyssä).

Niiden kodifiointiehdotusten osalta, jotka neuvoston ja parlamentin on hyväksyttävä yhdessä, parlamentin työn keskeytyminen vuoden 2005 puolivälissä vaalien vuoksi viivästyttää edelleen joidenkin kodifiointialoitteiden lopullista hyväksyntää.

2.3 Kumoaminen ja vanhentuneeksi julistaminen

Yhteisön säännöstön siivoamisessa ja vähentämisessä tärkeälle sijalle on suunniteltu kumoamista ja vanhentuneeksi julistamista. [22]

[22] Kumoamisessa päätetään säädöksen voimassaolo uudella erillisellä säädöksellä ja poistetaan se voimassa olevan lainsäädännön joukosta. Vanhentuneeksi julistaminen ei itsessään merkitse säädöksen poistamista vaan sen julistamista, että säädöksen oikeudellinen vaikutus on päättynyt tai sitä ei jostain syystä enää sovelleta (asia ilmoitetaan CELEX-tietokannassa).

Helmikuussa 2003 komission hyväksymissä toimintapuitteissa esitettiin vaiheittainen tapa, jolla kumoamista ja vanhentuneeksi julistamista olisi käsiteltävä. Kunkin vaiheen alussa asiasta vastaava yksikkö kartoittaa ja ilmoittaa säädökset, jotka ovat ehdolla kumoamista tai vanhentuneeksi julistamista varten. Tämän jälkeen oikeudellinen yksikkö tarkistaa ehdokkaat ennen virallisten toimien aloittamista. Prosessi suunniteltiin toteutettavaksi kolmessa vaiheessa niin, että ehdokkaat ilmoitetaan kunkin vaiheen alussa ja vahvistetaan lopussa.

2.3.1 Vaihe I

Helmikuisessa tiedonannossa komissio esitti 582 säädöstä ehdokkaiksi joko kumoamista tai vanhentuneeksi julistamista varten. [23] Luettelo näistä säädöksistä esitettiin erillisessä komission yksiköiden valmisteluasiakirjassa [24]. Ensimmäisessä vaiheessa komissio asetti komission itsenäiset säädökset etusijalle mutta kartoitti myös neuvoston ja parlamentin säädökset ehdolle kumoamista ja vanhentuneeksi julistamista varten ja ilmoitti parlamentille ja neuvostolle aikeistaan ehdottaa toimia.

[23] Ks. liite 1 (tulostaulu).

[24] SEK(2003) 165, s. 77-124.

Asian laajuuden ymmärtämiseksi voidaan todeta, että perustamissopimuksen 249 artiklassa tarkoitetun yhteisön johdetun oikeuden määrä vuoden 2002 lopulla oli 14 153 säädöstä [25]. Vaihetta I varten kartoitetut 582 ehdokassäädöstä edustavat siis noin neljää prosenttia vuoden 2002 lopulla voimassa olevasta säännöstöstä. Näistä 106 oli neuvoston ja parlamentin säädöksiä, jotka edellyttävät komission ehdotusta lainsäätäjille.

[25] Opoce arvioi määrän joulukuussa 2002 Celex-tietokannan tietojen perusteella (ks. SEK(2003) 165, s. 11).

Helmikuussa 2003 viisi komission yksikköä ilmoitti vaihetta I varten suunnitellut työt. Suurin osa suunnitellusta työstä (yli 90 %) ilmoitettiin vain kahdesta komission yksiköstä, jotka vastaavat maataloudesta sekä terveys- ja kuluttaja-asioista. Töiden keskittyminen täällä tavoin osoittaa osaltaan, että näillä politiikan aloilla on erittäin suuri määrä lainsäädäntöä. On kuitenkin huomattava, että kun toimintaa käynnistettiin helmikuussa 2003, komissio alunperinkin keskitti toimet vain joillekin tärkeimmille toiminta-aloille, jossa oli eniten potentiaalia. Samanlaisia toimia suunniteltiin toteutettavaksi muilla toiminta-aloilla myöhemmissä vaiheissa.

Vaiheen I osalta on selvää, että tähän mennessä saadut tulokset eivät ole likikään odotusten mukaisia. Tulostaulussa [26] esitetty tilastotiivistelmä osoittaa, että vain erittäin pieni määrä saatiin käsiteltyä loppuun vaiheessa I (13 komission säädöstä on kumottu tai julistettu vanhentuneiksi ja 17 kumoamisehdotusta on tehty).

[26] Ks. liite 1.

Työt siis jatkuvat alkuperäisen ehdokasjoukon kanssa, ja vaikuttaa siltä, että suurin osa niistä vahvistetaan tai tullaan todennäköisesti vahvistamaan säädöksiksi, jotka voidaan kumota tai julistaa vanhentuneiksi, vaikkakin joitakin todennäköisesti vedetään pois prosessista. Komission yksiköt ovat myös kartoittaneet lisäehdokkaita, joita tarkastellaan parhaillaan. Ylimääräisenä bonuksena tästä valmistelutyöstä on ollut se, että Celexissä olevia säädösten viimeisiä voimassaolopäiviä on voitu saattaa ajan tasalle erittäin suuri määrä.

Komission yksiköillä on ollut erilaisia ongelmia kumoamisten ja vanhentuneeksi julistamisten sekä suunnittelu- että toteutusvaiheessa. Kunkin yksittäisen tapauksen huolellisen oikeudellisen tarkastelun lisäksi esiin on tullut seuraavanlaisia ongelmia:

* Kartoitettujen ehdokkaiden laatu: Operatiivisille yksiköille ehdokkaiden kartoittaminen kumoamista ja vanhentuneeksi julistamista varten on uusi lähestymistapa, jota varten ei ole aina käytössä organisatorisia puitteita ja työskentelymenetelmiä. Lisäksi operationaalisten yksiköiden saama juridinen ja logistinen tuki ehdokassäädösten suunnittelua ja kartoitusta varten on osoittautunut riittämättömäksi. Nämä ongelmat ovat osaltaan hidastaneet vaiheen I edistymistä ja vaikuttaneet hylättyjen ehdokkaiden suhteellisen suureen osuuteen. Nyt ollaan toteuttamassa toimenpiteitä, joilla vahvistetaan horisontaalisten koordinointiyksiköiden antamaa tukea ja neuvontaa operationaalisille yksiköille.

* Komiteamenettelyyn liittyvien komiteoiden osallistuminen: Vaikka useimmat ehdokassäädökset ovat komission säädöksiä, ne on alunperin annettu jaettua täytäntöönpanovaltaa käyttäen (nk. komiteamenettely). Tällaisten säädösten kumoaminen tai vanhentuneeksi julistaminen edellyttää näin ollen myös jäsenvaltioiden kuulemista etukäteen. Koska asiaan liittyy monia politiikanaloja, yksiköiden on täytynyt kuulla joko erittäin monia komiteoita tai järjestää erityisiä useiden komiteoiden yhteiskokouksia.

* Vanhentuneeksi julistamisen soveltamisala: Määriteltäessä kumoamisen ja vanhentuneeksi julistamisen soveltamisrajoja on törmätty oikeudellisiin ongelmiin, ja tämän vuoksi on täytynyt tehdä monimutkaisia oikeusperustaan ja voimassaoloon liittyviä oikeudellisia arviointeja tapauskohtaisesti.

* Neuvoston ja parlamentin säädösten kumoaminen ja vanhentuneeksi julistaminen: Komission yksiköt ovat alkuvaiheessa keskittyneet kartoittamaan kumottavia ja vanhentuneeksi julistettavia säädöksiä komission säädösten parista. Neuvoston (joissakin tapauksissa yhdessä parlamentin kanssa) antamat säädökset on asetettu toiselle sijalle, mutta jatkossa vaiheessa II on tarkoitus tehdä niitä koskevia ehdotuksia, kunhan niihin on ensin oltu yhteydessä ja on sovittu asianmukaisista menettelyistä.

Vaikka tulokset loppuun saatettujen kumoamisten ja vanhentuneeksi julistamisten osalta ovatkin kaukana vaihetta I varten asetetuista tavoitteista, tekniset työt ovat edistyneet, ja niiden pitäisi johtaa virallisiin kumoamisiin ja vanhentuneeksi julistamisiin vaiheessa II. Lisäksi komission yksiköt ovat vaiheessa I kumonneet ja julistaneet vanhentuneiksi sellaisia säädöksiä, jotka eivät sisältyneet alkuperäisiin vaiheen I tavoitteisiin.

2.3.2 Vaihe II

Vaihetta II varten suunniteltujen kumottavien tai vanhentuneeksi julistettavien säädösten määrä on huomattava. Alunperin ja vaiheen I aikana kartoitettujen säädösehdokkaiden lisäksi on kartoitettu noin 180 uutta ehdokasta.

Vaihe II: Kumoamista ja vanhentuneeksi julistamista koskeva suunniteltu työ

>TAULUKON PAIKKA>

Vaiheen I alussa neljä komission yksikköä esitteli säädöksiä ehdolle kumoamista ja vanhentuneeksi julistamista varten. Työt jatkuvat nyt yksiköissä, joilla on "tähteitä" vaiheesta I, mutta vaiheelle II on ominaista myös toimiin osallistuvien yksiköiden määrän lisääntyminen. Näin ollen viisi uutta yksikköä osallistuu nyt vanhentunen lainsäädännön poistamispyrkimyksiin.

Jotkin komission yksiköt ovat vaiheessa II kiinnittäneet huomiota säädöksiin, jotka eivät ole oikeudellisesti sitovia. Vaikka toimintapuitteiden pääasiallisena tavoitteena onkin sitova johdettu oikeus (249 artiklan määritelmän mukaisesti), muitakin vanhentuneita tekstejä kuten suosituksia tai komission tulkitsevia tiedonantoja on hyödyllistä merkitä kumotuiksi tai vanhentuneiksi tarpeen mukaan. Komissio on näin ollen päättänyt raportoida myös tällaisista toimista mutta niin, että ei-sitovien tekstien kumoaminen tai vanhentuneeksi julistaminen on selvästi erillään sitovasta lainsäädännöstä.

3. Säännöstön organisointi ja esitystapa

3.1 Suunnitellut työt

Komissio ilmoitti helmikuussa 2003, että se aikoo käynnistää yhteisön säännöstön organisoinnin ja esitystavan parantamiseksi aloitteita, jotka on tarkoitus toteuttaa vuoden 2003 loppuun mennessä. Näihin toimiin ei siis sovelleta kolmivaiheista toimintatapaa, jota sovelletaan esimerkiksi yksinkertaistamiseen sekä kumoamiseen ja vanhentuneeksi julistamiseen.

Ilmoitetut toimenpiteet keskittyivät Celex- ja Eur-Lex-tietokantoihin (ja niistä johdettuihin tuotteisiin, kuten voimassa olevan lainsäädännön luetteloon), koska komissio katsoi, että niiden osalta oli tarvetta parantaa tarkkuutta, saatavuutta ja helppokäyttöisyyttä. Suunnitelmien mukaan toimielinten välistä yhteistyötä varten perustettaisiin työryhmä (jossa olisi ulkoisia asiantuntijoita), joka tarkastelisi vaihtoehtoja ja ehdottaisi aloitteita vuoden 2003 loppuun mennessä. Koska nykyiset yhteistyöfoorumit saattavat olla riittäviä tulosten saavuttamiseksi, komissio ei ole vielä toteuttanut toimia asiaa käsittelevän työryhmän perustamiseksi. Tämä voi kuitenkin tulla ajankohtaiseksi myöhemmin, jos asia ei edisty nykyisten kanavien kautta riittävästi.

3.2 Saavutettu edistys

Komission yksiköt ja Opoce tutkivat vaiheessa I erilaisten Celexiä ja voimassa olevan lainsäädännön luetteloa koskevien toimien toteutettavuutta. Toimia on käynnistetty tai on suunnitteilla etenkin seuraavilla aloilla:

* Celexissä olevat virheet: Komission yksiköiden tekemän kumoamista ja vanhentuneeksi julistamista koskevien ehdokkaiden kartoitustyön tuloksena Celexiin on tehty paljon korjauksia, etenkin niihin tietoihin, jotka koskevat säädösten voimassaoloa.

* Johdettua oikeutta koskevat tilasto- ja muut tiivistelmätiedot: Tilasto- ja tiivistelmätiedot voivat olla erittäin hyödyllisiä määriteltäessä toimenpiteitä, joita tarvitaan toimintapuitteiden täytäntöönpanoa varten, ja seurattaessa sen tavoitteiden saavuttamista. Celexistä on mahdollista saada tietoja, jotka koskevat yhteisön lainsäädännön statusta. Komission yksiköt ja Opoce toteuttavat parhaillaan toimia, joilla näitä mahdollisuuksia voitaisiin hyödyntää paremmin.

* Johdetun oikeuden jakautuminen eri komission yksikköihin: Kustakin säädöksestä vastaavan komission yksikön merkitseminen Celexiin on keskeisen tärkeää asianmukaisen ylläpidon ja ajantasaisuuden varmistamiseksi. Opoce ja komission yksiköt työskentelevät yhdessä varmistaakseen, että nämä tiedot sisällytetään Celexiin lähitulevaisuudessa.

* Sovellettavan lainsäädännön yksinkertaisempi ja ymmärrettävämpi esitystapa: Komissio ehdotti helmikuun tiedonannossa, että aktiivisen ja yleisesti sovellettavan säännöstön esitystapa kansalaisille olisi kohdennetumpi. Sellaiset säädökset, joilla on erityismerkitystä vain niille tahoille, joille ne on osoitettu, eivät kiinnosta suurinta osaa käyttäjistä, ja niiden esitystapaa voitaisiin selvästi rajata tekemällä Celexiin erityisviittauksia. Komission yksiköt ja Opoce ovat myös tutkimassa mahdollisuutta tarkistaa voimassa olevan lainsäädännön luetteloa niin, että sen soveltamisala rajattaisiin yleisesti sovellettavaan johdettuun oikeuteen. Kun otetaan huomioon, että luettelo on toimielinten välinen, sen tarkistaminen edellyttää asianmukaista toimielintenvälistä menettelyä.

Komission yksiköt pitävät syksyllä 2003 yllä epävirallisia yhteyksiään Opoceen ja muihin toimielimiin.

4. Avoin ja tehokas täytäntöönpano

Komissio korosti helmikuun tiedonannossa prosessin näkyvyyden ja avoimuuden sekä jatkuvan poliittisen sitoumuksen ja valvonnan merkitystä.

4.1 Tulostaulu

Omalta osaltaan komissio toteutti vuotuisen suunnittelukierroksen lisäksi puolivuotistarkastelun. Tämä tiedonanto on vastaus komission sitoumukseen esittää puolivuosittain raportti helmikuisella tiedonannolla käynnistettyjen toimintapuitteiden täytäntöönpanosta. Komissio on erityisesti sitoutunut esittämään tulostaulun toimintapuitteiden täytäntöönpanon edistymisestä.

Tulostaulun ensimmäinen versio esitetään liitteessä 1. Tulostaululla on kaksi tarkoitusta: ensinnäkin se toimii komission sisäisenä hallintovälineenä, ja toiseksi sen avulla on tarkoitus tiedottaa asiaan liittyville tahoille ja kansalaisille saavutetusta edistyksestä.

Tulostaulussa esitetään määrällisesti kumoamista tai vanhentuneeksi julistamista sekä kodifiointia koskevat suunnitellut ja toteutuneet työt. Se julkaistaan säännöllisesti komission sivustoilla Europa-palvelimella [27], ja siinä tehdään kausittainen katsaus komission sellaisiin päivittämis- ja yksinkertaistamistoimiin, jotka voidaan esittää määrällisesti.

[27] Osoite: http://europa.eu.int/comm/governance/ index_en.htm.

Vaikka tällainen tulostaulun kaltainen tiivistelmä määrällisistä tiedoista onkin hyödyllinen väline, on kuitenkin huomattava, ettei se aina anna täydellistä kuvaa siitä, miten toimintapuitteissa asetettujen tavoitteiden saavuttamisessa on edistytty. On esimerkiksi mahdotonta esittää järkevällä tavalla määrällisesti toimia, joita on tehty yhteisön lainsäädännön yksinkertaistamisen tai helpomman saatavuuden alalla.

4.2 Toimielinten välinen yhteistyö

Helmikuussa 2003 annetussa tiedonannossa komissio korosti, että yhteisön lainsäädännön yksinkertaistaminen ja vähentäminen edellyttävät Euroopan parlamentin ja neuvoston täysimittaista ja aktiivista yhteistyötä, jotta aloite onnistuisi. Tiedonannossa todettiin, että parempaa sääntelyä koskeva toimielinten välinen sopimus on olennainen edistymisen kannalta ja että kun sellainen on tehty, kaikkien toimielinten ja jäsenvaltioiden olisi pyrittävä kaikin keinoin parantamaan sisäisiä menettelyitä ja varmistamaan riittävät resurssit.

Suunnilleen vuoden kestäneiden neuvotteluiden jälkeen Euroopan parlamentti, neuvosto ja komissio tekivät kesäkuussa 2003 toimielinten välisen sopimuksen paremmasta sääntelystä. Kunkin toimielimen pitäisi hyväksyä sopimus virallisesti lokakuun 2003 loppuun mennessä.

Komissio on erittäin tyytyväinen tähän laajaan sopimukseen. Erityisesti toimintapuitteita ajatellen toimielinten välisellä sopimuksella pitäisi pystyä tehostamaan toimielinten välisiä menettelyitä yksinkertaistamisehdotusten hyväksymiseksi - perustamissopimuksen mukaisesti. [28] Sopimuksen puitteissa ei kuitenkaan päästy sopuun tarkoista työskentelytavoista. Sen sijaan parlamentti ja neuvosto tarkastelevat työskentelymenetelmiensä mukauttamista kuuden kuukauden kuluessa sopimuksen voimaantulosta.

[28] Tällä toimielinten välisellä sopimuksella täydennetään muita asiaan liittyviä sopimuksia, etenkin nopeutetusta menetelmästä säädöstekstien viralliseksi kodifioimiseksi tehtyä toimielinten välistä sopimusta, EYVL C 102, 4.4.1996, s. 2.

5. Päätelmät

Helmikuussa 2003 annetuilla toimintapuitteilla käynnistettiin ensimmäistä kertaa yhteisön historiassa kattava politiikka, jolla on tarkoitus "pitää kunnossa" yhteisön lainsäädäntöä. Aloitteella tähdätään - yhdessä vuonna 2002 annettuun sääntelyn parantamista koskevaan komission toimintasuunnitelmaan sisältyvien aloitteiden kanssa - selkeän, ajantasaisen ja toimivan lainsäädännön turvaamiseen kansalaisten eduksi.

Kyseessä on tietenkin pitkäaikainen hanke. Mutta toimintapuitteissa vahvistettiin myös kunnianhimoinen kaksivuotinen käynnistyskausi, johon liittyy tiiviimpi seuranta. Tässä ensimmäisessä väliraportissa, jonka jälkeen julkaistaan raportit huhtikuussa 2004 ja vuoden 2004 lopussa, tehdään katsaus komission pyrkimyksiin edellä mainittujen tavoitteiden saavuttamiseksi. Tulevissa raporteissa käsitellään vähitellen myös muiden EY:n lainsäädännön laadusta vastaavien toimielinten toimia.

Tässä raportissa komissio tekee katsauksen helmikuun 2003 jälkeen saavutettuun edistykseen. Tulokset ovat epätasaiset mutteivät epätyydyttävät. Yksi keskeisistä saavutuksista on eri yksiköiden asteittainen osallistuminen lainsäädännön yksinkertaistamispyrkimyksiin, koska se osoittaa, että sääntelykulttuuri on muuttumassa. Raportissa tuodaan esiin myös heikot kohdat etenkin lyhyen ja keskipitkän aikavälin toimissa, joilla pyritään vähentämään yhteisön lainsäädännön määrää (kodifiointi ja vanhentuneen lainsäädännön poistaminen). Heikkouksien kartoittamisen jälkeen komissio voi nyt ryhtyä käsittelemään niiden taustalla olevia esteitä.

Komissio on valinnut avoimen suhtautumisen tähän pitkäaikaiseen hankkeeseen. Tämän pitäisi kannustaa asiaan liittyviä tahoja tuomaan oma panoksensa prosessiin. Komissio haluaakin toistaa kehotuksensa muille toimielimille, jotta ne kantaisivat kortensa kekoon toiminnan tavoitteiden saavuttamiseksi.

* * *

>VIITTAUS KAAVIOON>

>VIITTAUS KAAVIOON>

>VIITTAUS KAAVIOON>

>VIITTAUS KAAVIOON>

>VIITTAUS KAAVIOON>